Hätiköintiä housut kintuissa



Langbianin kylä Hung Hing Heshanin tehtaan lähistöllä.





BREAKING NEWS klo 17.39: Vastoin aikaisemmin annettua tietoa Bonnier kertoo Helsingin Sanomissa 10.12. klo 15.17, että "tuotanto on siirretty pois (Hung Hing -konsernista), koska auditointimme toimi ja teimme johtopäätökset." Myös Otava kertoo nyt julkisuudessa, että sillä on selkeät yritysvastuulinjaukset. Finnwatchin raportissa yritys kertoi ettei se aseta kiinalaisille tehtaille vastuullisuusvaatimuksia eikä valvo näiden tehtaiden vastuullisuutta. Otava on saanut tarkistaa Finnwatchin raportin tiedot eikä ole esittänyt niihin mitään korjauksia.



JOHTOPÄÄTÖS: Emme enää pysy perässä siitä mitä kustantamoissa tapahtuu emmekä ole varmoja tietävätkö ne sitä itsekään. Jatkamme raportointia pölyn laskeuduttua. Ps. Kustannusalan etujärjestö Suomen Kustannusyhdistys on päättänyt laatia yhteiset yritysvastuun pelisäännöt. Tämä on hieno uutinen!







BLOGI 10.12. klo 14:50

Finnwatchin raportti Suomessa toimivista kustantamoista julkaistiin eilen suuren mediahuomion saattelemana. Vertailimme kustantamoiden vastuullisuutta ja tutkimme yhden painotehtaan työolot Kiinassa. Löydökset: euron tuntipalkkoja, kymmeniä tunteja ylitöitä viikossa, ongelmia työntekijöiden edustuksessa ja sosiaaliturvamaksuissa.



Finnwatchia Hung Hing Heshanin työolot ja palkat eivät yllättäneet. Elämiseen riittämätön palkka ja siihen liittyvät runsaat, Kiinan työlainsäädännön ylittävät ylityöt ovat tavallisia kaikkialla Kiinassa.



Monet Suomessa toimivat kustantamot kuitenkin yllätettiin ilmeisesti housut kintuissa.



Bonnierin toimitusjohtaja Julkunen totesi Ylelle: "Tämä tulee ihan uutena tietona. Tähän täytyy todellakin tutustua ja jos näin on, niin se on kyllä tuomittavaa."



Finnwatchissa Bonnierin lausunto on herättänyt ihmetystä. Yritys on itse teettänyt auditoinnin kahdelle Hung Hing -konsernin tehtaalle jo vuonna 2011. Auditoinnista vastannut Pöyry varoitti jo tuolloin Bonnieria siitä, että tehtaan työolojen tuleminen mediajulkisuuden kohteeksi olisi Bonnierille haitallista. Pöyry kirjoitti:



“(I)n Western standards the working conditions appear poor and could raise potentially discussion in e.g. newspapers, which Bonnier should be prepared to (temperature extremes in working premises (10-35 °C), working times (up to 60 hours per week), tight space in dormitories (4 m2/employee), wages (minimum 5.8 RMB per hour) etc.).“



Bonnier on tarkastanut yritystä itseään koskevan Finnwatchin raportin osion (jossa myös em. Pöyryn auditointitulos mainitaan) jo marraskuun alussa. Ilmeisesti yritysvastuuasioita koskeva sisäinen viestintä kulkee Bonnierissa melko hitaasti johdon tietoon.



Epäselvää on myös se, minkä kohdan tehtaan työoloista Bonnier tuomitsee.



Bonnierin oman vastuuohjeiston mukaan on riittävää, että sen alihankkijat maksavat työntekijöilleen vain paikallista minimipalkkaa. Elämiseen riittävää palkkaa eivät edellytä myöskään alalla yleisesti käytössä olevat auditointijärjestelmät ICTI CARE, BSCI tai Disneyn Code of Conduct.



Ihmisoikeuksiin kuuluvaa elämiseen riittävää palkkaa ei vaadita missään yritysten yleisimmin käyttämissä vastuullisuusjärjestelmissä. Vaikka Hung Hing Heshanin palkat ovat liian alhaiset perheen elättämiseen, ne ovat Bonnierin ja vastuullisuusjärjestelmien kriteerien mukaisia.



Toinen outo kommentti saatiin eilen Karistolta, joka kertoi Ylelle lopettavansa ostot Hung Hing Heshanista. Kariston kustannusjohtaja Vartiainen lupasi "selvittää yhteispainatuskustantajilta, ettei tätä painoa käytetä enää."



Karisto oli yksi niistä kustantamoista, joilla ei ollut vastuuvalvontaa eikä kunnollisia vastuullisuusohjeistoja. Nyt kun yritys reagoi lopettamalla ostot Finnwatchin tutkimasta tehtaasta, herää kysymys millä tavalla se varmistaa, että uusi kiinalainen toimittaja on yhtään Hung Hing Heshania vastuullisempi?



Finnwatch ei suosittele ostojen lopettamista mistään Hung Hing -konserniin kuuluvasta tehtaasta. Hung Hingin Heshanin tehdasta on käytetty raportissamme esimerkkinä kiinalaisesta tuotannosta, ja on erittäin todennäköistä, että vastaavia työoloja löytyy kaikista muistakin kustantamoiden käyttämistä kiinalaisista tehtaista. Hung Hing Heshanin työolot eivät ole Kiinan kontekstissa mitenkään poikkeuksellisia.



Tehtaalla havaittuihin ongelmiin tuleee puuttua yhdessä Hung Hing Heshanin kanssa muita yritysten käytössä olevia kiinalaisia painotaloja unohtamatta. Painotalojen lyhytnäköinen vaihtaminen toiseen on vastuutonta, ja on todennäköistä, että uusien tehtaiden työolot ovat Kiinassa vielä huonommat.

***



Kiinalainen Liu huokaa syvään Langbianin kylässä. Hänen kymmenen tunnin työpäivänsä on ohi ja hän ikävöi kotikylään jääneitä kolmea lastaan. Liun harteilla on iso taakka – lasten lisäksi hänen täytyy elättää kylässä asuvia vanhempiaan Xichuanin maakunnassa. Hän tekee ylitöitä joka arkipäivä ja työskentelee myös lauantaisin voidaakseen lähettää kotiin perheelleen 1 000 juania (131 euroa) kuukausittain. Liulla ei ole varaa vapaa-aikaan, lomiin tai viihdykkeisiin. Hän toivoo lapsilleen helpompaa elämää ja pitkää terveyttä itselleen ja vanhemmilleen.



Me Finnwatchissa toivomme, että Suomessa toimivat kustantamot laittavat yritysvastuuasiansa järjestykseen ja varmistavat, että Liu voi elättää perheensä jatkossa ilman kohtuuttomia Kiinan työlainsäädännön vastaisia ylitöitä.





>> Liuta haastateltiin Finnwatchin 9.12. julkaistuun raporttiin Kirjoja Kiinasta. Liun nimi on muutettu.



Tämä teos, jonka tekijä on Finnwatch, on lisensoitu Creative Commons Nimeä-⁠EiKaupallinen-⁠EiMuutoksia 4.0 Kansainvälinen -⁠lisenssillä.